નવા પોલીસ વડા આવ્યા છે. તેમનો એઇમ સાફ છે. તેઓ પોલીસતંત્રને સુધારવા માગે છે. તેમણે આદેશ કર્યો છે કે ડ્યુટી ઉપર ચાલુ હોય તેવા પોલીસ કર્મચારીઓ જો તેમના ડ્રેસકોડમાં નહીં હોય તો પગલાં લેવામાં આવશે. તેમની વાત સાચી છે. કેટલાક પોલીસ કર્મચારીઓ ડ્યુટી પર હોય છે છતાં વરદી પહેરતાં નથી. પોલીસ વડાને કહેવાનું કે પોલીસની આ વરદીની છાપ બગડી ચૂકી છે તેથી પોલીસનો ડ્રેસકોડ બદલવાની આવશ્યકતા છે. ડ્રેસનો કલર બદલાશે તો પોલીસની છાપ સામાન્ય જનતામાં સુધરી શકે છે. તત્કાલિન મુખ્યમંત્રી નરેન્દ્ર મોદીના સમયમાં સાત વર્ષ પહેલાં પોલીસની ખાખી વરદીનો કલર બદલીને બ્રિટીશ પોલીસનો કલર આપવાનો નિર્ણય લેવામાં આવ્યો હતો. આ માટે એનઆઇડીના સ્ટુડન્ટ્સે નવી વરદી ડિઝાઇન કરી હતી પરંતુ કોણ જાણે છેલ્લી ઘડીએ ખાખીને બદલવાનું સરકારે પડતું મૂક્યું હતું. હકીકતમાં લોકોની નજરમાં પોલીસની છાપ ભ્રષ્ટાચારી છે તેથી લોકો કહે છે કે ખાખીથી ચેતતા રહેજો...